Karen Hækkerup (S), 2009-02-17:
Vi har nu allerede været igennem en rimelig lang debat, som drejer sig om et forslag fra Dansk Folkeparti, der går ud på at sænke den kriminelle lavalder fra 15 år til 12 år.
Indledningsvis vil jeg sige, at Socialdemokraterne ikke støtter, at man sænker den kriminelle lavalder.
Selv om Dansk Folkepartis ordfører, fru Marlene Harpsøe, ganske mange gange har sagt, at det her ikke handler om at straffe og sætte børn i fængsel, så var det alligevel det ordvalg, som blev brugt, altså at der skulle frihedsberøvelse til, for at det ville virke præventivt.
Jeg vil sige, at Socialdemokraternes indgangsvinkel til det her er: Vi er dybt, dybt bekymrede over den stigende råhed, der er blandt vores børn og unge.
Vi ser på det med dybeste, dybeste alvor.
Der sker ganske frygtelige ting, og vi er også meget, meget opmærksomme på, at mange af dem, som begår forbrydelserne, bliver yngre og yngre.
Man kan så spørge sig selv: Hvad skal vi gøre ved det?
Skal vi tage Dansk Folkepartis løsning, som bare er at sænke den kriminelle lavalder, uden at man har nogen som helst viden om, hvad det i øvrigt ville føre med sig?
Man kunne også spørge sig selv: Jamen hvorfor foreslår Dansk Folkeparti egentlig, at den kriminelle lavalder skal sænkes til 12 år, når man kan se, at kriminaliteten er stigende helt ned til det 10. år?
Man har ingen viden om, hvordan et 5.-klasses-barn, som det jo altså ville kunne være, vil reagere på at blive stillet frem i en domstol, hvor der så skal være almindelig rettergang, som jeg hørte et af Dansk Folkepartis medlemmer sige lige før.
Jeg tror, det er lidt vigtigt, at man griber ind på den rigtige måde.
Der er ikke nogen tvivl om, at børn, der begår kriminalitet, er i en ulykkelig situation for både dem selv, deres forældre og deres omgivelser.
Det er noget, som skal bremses, og jeg vil også gerne sige, at jeg synes, det har været en ren tilståelsessag at høre både justitsministeren og Venstres ordfører stå her og komme med en eller anden lirumlarumforklaring.
Man har altså nu siddet på regeringsmagten i det her land støttet af Dansk Folkeparti de sidste 7 år.
Det er i den periode, vi har set, at råheden er stigende.
Det er i den periode, vi har set, at ungdomskriminaliteten er stigende.
De mange muligheder, der er for at gribe ind, når det drejer sig om at bruge kommunerne, har man ikke brugt.
Man har ikke sørget for at få koordineret indsatsen mellem Velfærdsministeriet og Justitsministeriet.
Man har ikke styr på de handleplaner, man laver.
Man har ikke styr på den SSP-indsats, der er.
Den virker lykkeligt og rigtig godt nogle steder, mens der andre steder stort set ikke er ressourcer til andet end trafikundervisning i børnehaveklassen.
Man har med andre ord forsømt hele den her indsats, når det drejer sig om at forhindre, at børn og unge havner i kriminalitet.
Det har vi råbt om rigtig, rigtig mange gange og rigtig højt.
Vi har længe presset på, og endelig fik vi regeringen til at nedsætte en kommission, som skulle se på det her med ungdomskriminalitet.
Og vi har også snakket meget, meget varmt for, at der skulle være konsekvens og sanktioner for børn og unge, der begår kriminalitet.
Det, som vi har benævnt som smarte sanktioner, er nu også blevet sendt i høring af velfærdsministeren, hvor det har fået titlen pålæg.
Vi har altså fået noget af det, vi gerne ville have, igennem, og nu har vi presset på og fået nedsat den her kommission, som barsler snart.
Jeg synes, det gode ville være at vente og så se, hvad der kommer af overvejede, velovervejede, velargumenterede forslag fra den her kommission, i stedet for at gribe ud efter noget, som man dybest set ikke ved om vil virke, og som man også må stille utrolig mange spørgsmål om det kloge i.